Video: ‘Boelie’-meisie aangekla; nóg ŉ video sien die lig‘n Skermskoot uit die video. Die 15-jarige meisie wat glo ŉ ander meisie aangerand het tydens ŉ boelie-voorval wat op video vasgelê is, verskyn Woensdag in die hof. Kapt. FC van Wyk, woordvoerder van die polisie, het bevestig ŉ aanklag van aanranding is teen die meisie aanhangig gemaak en dat sy Woensdag in die Stellenbosch-landdroshof sal verskyn. Maroela Media het Maandag berig oor die video wat op sosiale media versprei word. Dit wys hoe ŉ meisie ŉ ander meisie se kop teen haar knie slaan, dan haar hare trek en haar ook in die gesig klap. Die Wes-Kaapse departement van onderwys het gesê ŉ distriksdirekteur van die departement het Maandag die Hoërskool Luckhoff in Idasvallei, Stellenbosch, besoek nadat die video aan die lig gekom het. Jessica Shelver, woordvoerder van die departement, het vroeër gesê ŉ dissiplinêre verhoor is vir 8 Desember geskeduleer. “Die ouers van die boelie het haar intussen vrywilliglik uit die skool gehaal. Die dissiplinêre verhoor sal egter voortgaan.” Intussen het nog ŉ video aan die lig gekom van nóg ŉ beweerde boelie-voorval by dieselfde skool. Die video wys hoe ŉ meisie ŉ ander meisie aan haar klere gryp en haar dan herhaaldelik teen haar kop slaan en rondruk. Volgens Shelver vergader die departement se distriksdirekteur en nog lede vandag om 13:00 met die bestuur van die skool. Sy het gesê hulle sal ná afloop van die vergadering verdere besonderhede oor die jongste voorval bekend maak. Die Wes-Kaapse LUR vir onderwys het die skool reeds vroeër opdrag gegee om van die begin van volgende jaar af teen-boelie-programme aan te bied. Shelver het ŉ beroep gedoen op alle ouers en leerders om onmiddellik enige vorm van boeliery by skole aan te meld by 0800 45 46 47. Waarskuwing: Die video is grafies van aard en kan sensitiewe lesers ontstel.